Марко Ганчев
Пролом

chitanka.info

Не нося книга за из път,

чета самите канари.

Прелиства ги течението

на вятъра и на реката.

Безкраен вой

на войнстваща безплодност,

тътнеж на копия и боздугани,

и корени — умиращи войници,

за сбогом стискат шепа пръст.

Да, шепа пръст върху скалите,

това е цялото ни земно чудо.

Превръща се на папрати и борове,

на цветове и аромати

и най-подир дори на мисъл.

И тая мисъл вече знае

как мъчно тържествува чудото,

разкъсвано в самите корени

от напора на сивата безплодност.

1969

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.